UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS AFGØRELSE OM FASTLÆGGELSE AF FÆLLESSKABETS SJETTE MILJØHANDLINGSPROGRAM OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2001/0029 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS AFGØRELSE OM FASTLÆGGELSE AF FÆLLESSKABETS SJETTE MILJØHANDLINGSPROGRAM OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1. Indledning

I henhold til artikel 251, stk. 2, tredje afsnit, litra c), i EF-traktaten skal Kommissionen afgive udtalelse om ændringsforslag, som Europa-Parlamentet har fremsat ved andenbehandlingen. Kommissionen afgiver nedenstående udtalelse om de 18 ændringsforslag, Parlamentet fremsatte den 17. januar 2002.

2. Baggrund

>TABELPOSITION>

3. Formålet med forslaget

Forslaget skitserer de højtprioriterede indsatsområder for miljøet de næste ti år og udgør miljødelen i Fællesskabets strategi for en bæredygtig udvikling. Det viderefører nogle af målsætningerne fra det femte miljøhandlingsprogram, der udløb ved udgangen af 2000, men går videre og indtager en mere strategisk indfaldsvinkel. Det opfordrer til, at alle samfundets dele inddrages og føler, de har ansvar med hensyn til at finde nytænkende, gennemførlige og bæredygtige løsninger på nudagens miljøproblemer.

Der fastlægges i forslaget fire højtprioriterede områder:

* Klimaændring

* Natur og biodiversitet

* Miljø og sundhed

* Naturressourcer og affald.

For at opnå forbedringer på disse områder fastsættes der i det nye program fem strategier:

* Sikre gennemførelse af gældende miljølovgivning

* Integrere miljøhensyn i alle relevante sektorpolitikker

* Arbejde tæt sammen med erhvervslivet og forbrugerne for at finde løsninger

* Sikre borgerne bedre og mere tilgængelige oplysninger om miljøet

* Udvikle en mere miljøvenlig indstilling til arealanvendelse.

Forslaget fremhæver behovet for en mere effektiv gennemførelse, men søger også et bredere publikum ved f.eks. i højere grad at inddrage erhvervslivet, der kun kan vinde ved en bedre miljøpolitik, ved hjælp af nye og nytænkende værktøjer til at imødekomme de meget indviklede udfordringer på miljøområdet. En mere effektiv anvendelse af lovgivningen baseret på det bedste videnskabelige grundlag såvel som på en større inddragelse i beslutningsprocessen.

4. Kommissionens holdning til Parlamentets ændringer

Ved andenbehandlingen har Parlamentet fremsat ændringer af almen art, der sigter mod at fremhæve bæredygtighed, genindsætte bestemmelser om miljøkriminalitet, fremme subsidiers og skatte- og afgiftmæssige foranstaltningers overensstemmelse med miljøet samt øge kvaliteten af den information, som politik baseres på.

Parlamentet anmoder desuden om, at de forskellige temastrategier underlægges proceduren for fælles beslutningstagning, og at de skal ligge klare til gennemførelse to år tidligere end planlagt i den fælles holdning. Parlamentet har desuden tilføjet mål og aktiviteter vedrørende klimaændring og bymiljø.

4.1. Ændringer, som Kommissionen har accepteret

* Kommissionen accepterer ændring 5, der sigter mod at indføre foranstaltninger til bekæmpelse af miljøkriminalitet, som Kommissionen oprindelig havde foreslået.

* Kommissionen accepterer de redaktionelle ændringer vedrørende brændstoføkonomiske køretøjer foreslået i ændring 19.

* Kommissionen støtter ændring 33, der tydeliggør behovet for at afkoble væksten i BNP og transport. Denne ordlyd er desuden i overensstemmelse med konklusionerne fra Det Europæiske Råd i Gøteborg om det nødvendige i at gøre noget ved de stadig stigende mængder trafik.

4.2. Ændringer, som Kommissionen har accepteret delvis eller i princippet

* Kommissionen tilslutter sig forslaget i ændring 2 om at fremhæve, at det sjette miljøhandlingsprogram "er et bidrag til miljødimensionen af den europæiske strategi for bæredygtig udvikling og til integrering af miljøhensyn i Fællesskabets andre sektorpolitikker".

* Kommissionen accepterer ændring 39, hvis ordlyd minder om Kommissionens oprindelige forslag med henblik på at "udvirke mere bæredygtige produktions- og forbrugsmønstre .... og sigte mod at sikre, at forbruget af vedvarende og udtømmelige ressourcer ikke overskrider miljøets bæreevne".

* Den almene anmodning i ændring 4 om at fremhæve bevidstgørelse af borgerne og de lokale myndigheder er allerede omfattet af den fælles holdning (artikel 2, stk. 3, og artikel 3, stk. 9). Kommissionen vil imidlertid gerne støtte en specifik henvisning til "udvikling af tiltag, der skal højne bevidstheden hos lokale myndigheder", da de spiller en hovedrolle, særlig for gennemførelsen. Borgerne er allerede omfattet af artikel 3, stk. 9.

* Kommissionen godkender, at der skal "opstilles kriterier, der muliggør registrering af subsidier, som har negativ indvirkning på miljøet" (ændring 46), selv om den ikke kan acceptere fastsættelse af en dato, da der mangler en klarere ide om de ressourcer, der kræves til denne opgave. Kommissionen tilslutter sig desuden ændring 45, der vil "tilskynde til brugen af fiskale foranstaltninger som f.eks. miljørelaterede afgifter og incitamenter på fællesskabsplan".

* Kommissionen er rede til "mundtligt at rapportere til Parlamentet og Rådet" om udviklingen i temastrategierne (ændring 14).

* Hvad angår det foreslåede interimsmål for klimaændring (ændring 15), støtter Kommissionen fortsat de foreløbige mål, den foreslog i sin meddelelse om en strategi for bæredygtig udvikling. Heri står, at "efter opfyldelse af Kyoto-forpligtelsen bør EU sigte mod at reducere drivhusgasemissionerne til luften med gennemsnitlig 1% om året i forhold til 1990-niveauerne indtil år 2020". Til støtte for klimaændringsmålene kan Kommissionen ligeledes støtte forslaget om "at gennemføre supplerende tiltag for at reducere drivhusgasemissionerne fra motorkøretøjer" (ændring 18), men dette bør ikke kun begrænses til lovgivningsmæssige tiltag.

* Kommissionen kan støtte forslaget om en "integreret horisontal tilgang" til bytemastrategien (ændring 32) for at sikre miljøkvaliteten i byerne".

* Kommissionen kan støtte princippet med at offentliggøre vurderinger af miljøvirkninger (ændring 43), men anser i øvrigt Parlamentets ændring for restriktiv at begrænse det til vurderinger af miljøvirkninger. Desuden er det foreslåede anvendelsesområde ("alle beslutninger og lovgivningsforslag fra Kommissionen") mere videregående end erklæring nr. 12 til Amsterdam-traktaten. Under alle omstændigheder er fuldstændig og effektiv anvendelse og gennemførelse af vurderinger af miljøvirkninger og strategiske miljøvurderinger allerede omfattet af den strategiske tilgang i artikel 3, stk. 3. Den fælles holdning bør bevares, men med tilføjelse af "og offentliggørelse af resultaterne".

4.3. Ændringer, som Kommissionen ikke har accepteret

* Kommissionen modsætter sig ændring 41, der ville kræve, at hver enkelt temastrategi underkastes proceduren med fælles beslutningstagning. Kommissionen kan heller ikke støtte ændring 13, der ville fremskynde fristen for, hvornår strategierne skal være klare til gennemførelse, med to år fra fem til tre. Temastrategierne er blevet foreslået som en fleksibel løsning på specifikke højtprioriterede miljøproblemer, og den mest hensigtsmæssige form for strategien bør kun afgøres i lyset af bred høring, der vil blive foretaget. Det anerkendes i den fælles holdning samtidig med at der peges på, at det bør overvejes at anvende en afgørelse. Behovet for forberedelse og høring betyder, at fristen på tre år for klargøring af alle strategier med henblik på gennemførelse er urealistisk.

* Kommissionen kan i øjeblikket ikke acceptere det yderligere mål for stabilisering af CO2-emissioner fra transport i forbindelse med Kyoto-reduktionsmålet på 8% for 2008-2012 (ændring 42), da fastlæggelse af sektorspecifikke miljømål skal baseres på en analyse af gennemførlige muligheder og omkostningseffektivitet. Kommissionen vil behandle miljømålene i transportsektoren i en meddelelse i 2002 som meddelt i hvidbogen om den fælles transportpolitik.

* Kommissionen mener, at ændring 20 om foranstaltninger til reduktion af industriudledninger af drivhusgasser er overflødig i forhold til den fælles holdning, der allerede indeholder bestemmelser om udfasning af produktionen og reduktion af anvendelsen af de pågældende gasser (HFC, PFC, SF6).

* Datoen i ændring 38 vedrørende oplysning om indikatorer er malplaceret. At foreslå en dato (2003) forudsætter, at der skal gives oplysninger en gang for alle, medens forelæggelse af sådanne oplysninger skal være regelmæssig som fastsat i artikel 10e i den fælles holdning.

5. Konklusion

I henhold til artikel 250, stk. 2, i EF-traktaten ændrer Kommissionen sit forslag som anført ovenfor.